**Հավելված N 1՝**

**Հայաստանի Հանրապետության**

**Շիրակի մարզի Գյումրի համայնքի**

**ավագանու 2020 թվականի**

**փետրվարի 11-ի N որոշման**

**ՀԱՅԵՑԱԿԱՐԳ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐՈՒ ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ 2020-2029 ԹՎԱԿԱՆՆԵՐԻ**

1. Նախաբան
2. Գյումրու երիտասարդական քաղաքականության սուբյեկտները
3. Հայեցակարգի գործողության ժամկետը
4. Գյումրու երիտասարդական քաղաքականության նպատակը և խնդիրները
5. Գյումրու երիտասարդական քաղաքականության սկզբունքները
6. Գյումրու երիտասարդական քաղաքականության հիմնական ուղղությունները
7. Գյումրու երիտասարդական քաղաքականության իրականացման մեխանիզմները
8. Գյումրու երիտասարդական քաղաքականության իրականացման մշտադիտարկումն ու գնահատումը

# ՆԱԽԱԲԱՆ

1. Երիտասարդությունը, հանդիսանալով Հայաստանի Հանրապետության կայուն տնտեսական և հոգևոր զարգացման, ժողովրդի արժանավայել կյանքի ապահովման, գենոֆոնդի պահպանման ու հզորացման, ազգային անվտանգության ամրապնդման գործընթացներում պետության ռազմավարական ներուժ, բացառիկ դեր ունի, ինչը ամրագրված է Հայաստանի Հանրապետության երիտասարդական պետական քաղաքականությամբ:
2. Հայաստանի Հանրապետության երիտասարդական պետական քաղաքականությունը, հանդիսանալով հանրապետության ողջ տարածքում երիտասարդների զարգացման և հիմնախնդիրների լուծման համար հիմնական և ուղենիշային, ընդհանրական մոտեցում ունի բարձրացվող խնդիրների և առաջնայնությունների վերաբերյալ և կոչված չէ արտացոլելու յուրաքանչյուր համայնքի երիտասարդների առանձնահատուկ խնդիրները, կարիքները և հնարավորությունները: Ուստի, պետական քաղաքականությունը չի սահմանափակում և նույնիսկ խրախուսում է համայնքների կողմից Հայաստանի Հանրապետության երիտասարդական պետական քաղաքականությունից բխող և համայնքի երիտասարդության խնդիրների առանձնահատկությունները արտացոլող տեղական երիտասարդական քաղաքականության մշակումն ու իրականացումը:
3. Գյումրու երիտասարդների (համաձայն Հայաստանի Հանրապետության երիտասարդական պետական քաղաքականության սահմանման)՝ 16-30 տարեկան անձանց թիվը 29.023 է (47.1%՝ արական սեռ, 52.9%՝ իգական), այն կազմում է քաղաքի բնակչության շուրջ 25.4 %-ը՝ համաձայն Հայաստանի Հանրապետության ազգային վիճակագրական ծառայության տվյալների (Հայաստանի Հանրապետության 2011 թ. մարդահամարի հիմքով վարվող բնակչության ընթացիկ հաշվառման տվյալներով): Սա քաղաքի բնակչության առավել դինամիկ զարգացող և շարժունակ հատվածն է, որի խնդիրների համակարգային լուծման և հնարավորությունների իրացման բացակայությունը կարող է հանգեցնել արտագաղթի աճի, որի հետևանքով համայնքը կարող է առերեսվել սոցիալական, տնտեսական, քաղաքական և մշակութային լրջագույն խնդիրների հետ:
4. Գյումրու համայնքապետարանի և համայնքաբնակ երիտասարդության միջև հարաբերություններն առավելագույնս կարգավորելու և քաղաքի երիտասարդության հիմնախնդիրների նկատմամբ համակարգային, երկարաժամկետ մոտեցման անհրաժեշտությունից ելնելով՝ մշակվում և իրականացվում է տեղական երիտասարդական քաղաքականություն, որը հանդիսանում է քաղաքի երկարաժամկետ զարգացման հիմնասյուներից մեկը:
5. Գյումրի քաղաքի երիտասարդական քաղաքականության հայեցակարգը (այսուհետ` Հայեցակարգ) հավակնում է Հայաստանի Հանրապետությունում առաջին անգամ իրացնել երիտասարդական պետական քաղաքականության՝ օրենքով արտոնված տեղայնացման հնարավորությունը՝ ի նպաստ Գյումրու երիտասարդության և Հայաստանի Հանրապետության այլ համայնքների (որպես օրինակելի մոդել):
6. Սույն Հայեցակարգը մշակվել է՝ հիմնվելով Հայաստանի Հանրապետության երիտասարդական պետական քաղաքականության 2015-2025 թվականների Հայեցակարգի, 2015 թվականի Գյումրու երիտասարդության իրավիճակի վերլուծության, Գյումրիում 2016 թվականին անցկացված հանրային կարծիքի որակական թեմատիկ ուսումնասիրության և Գյումրիում 2019 թվականին անցկացված հանրային քննարկումների արդյունքների վրա:
7. Գյումրու երիտասարդական քաղաքականությունը համայնքի երիտասարդության հիմնախնդիրներին արձագանքող գործունեության ուղղությունների, առաջնահերթությունների, ծրագրերի, միջոցառումների և մեխանիզմների համակարգ է՝ ուղղված Գյումրու երիտասարդների ժողովրդավարական, քաղաքացիական գիտակցության ձևավորմանը, սոցիալական կայացմանը, ժամանցին և զբաղվածությանը, նրանց ստեղծագործ ներուժն առավել լիարժեք իրացնելուն, իրավական, սոցիալական, տնտեսական, քաղաքական, կրթական, հոգևոր, մշակութային, կազմակերպական, մասնակցային պայմաններ, երաշխիքներ սահմանելուն և ապահովելուն՝ ի նպաստ համայնքի և Հայաստանի Հանրապետության կայուն և շարունակական զարգացման:
8. Գյումրու երիտասարդական քաղաքականությունը մշակվում և իրականացվում է Գյումրի համայնքի կողմից՝ պետական և տարածքային կառավարման, Գյումրու երիտասարդական ոլորտի սուբյեկտների, ինչպես նաև այլ շահագրգիռ կողմերի ու կազմակերպությունների մասնակցությամբ:
9. Գյումրու երիտասարդական քաղաքականության հայեցակարգը համայնքի մակարդակով ոլորտային քաղաքականության հիմնարար փաստաթուղթն է, որով սահմանվում են Գյումրու երիտասարդական քաղաքականության սուբյեկտները, քաղաքականության նպատակը, խնդիրները, սկզբունքները և ուղղությունները:
10. Գյումրու երիտասարդական քաղաքականության իրականացման աշխատակարգը և ցուցիչները սահմանվում են միջնաժամկետ պլանավորման գործիք հանդիսացող Գյումրու երիտասարդական քաղաքականության ռազմավարությամբ:

# ԳՅՈՒՄՐՈՒ ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ ՍՈՒԲՅԵԿՏՆԵՐԸ

1. **Երիտասարդ՝** Գյումրի քաղաքում մշտական և ժամանակավոր բնակություն հաստատած երիտասարդները՝ 14-30 տարեկան (ներառյալ)՝ ինչպես Հայաստանի Հանրապետության քաղաքացիներ, այնպես էլ Հայաստանի Հանրապետությունում բնակության իրավունք (կացության կարգավիճակ) ունեցող օտարերկրյա քաղաքացիներ, քաղաքացիություն չունեցող, ինչպես նաև Հայաստանի Հանրապետությունում փախստականի կարգավիճակ ունեցող անձինք՝ օրենքով սահմանված հիմքերի առկայության դեպքում:
2. **Երիտասարդ ընտանիք՝** Գյումրի քաղաքում մշտական և ժամանակավոր բնակություն հաստատած ընտանիքները, որտեղ ամուսիններից առնվազն մեկը 16-30 տարեկան է (ներառյալ), իսկ մյուսի տարիքը չի գերազանցում 35-ը (ներառյալ), և ամուսինների գումարային տարիքը չի գերազանցում 65-ը, կամ երեխա ունեցող 16-30 տարեկան (ներառյալ) միայնակ ծնող:
3. **Երիտասարդական հասարակական կազմակերպություն՝** Հայաստանի Հանրապետությունում գրանցված հասարակական այն կազմակերպությունները, որոնք, համաձայն իրենց կանոնադրության, զբաղվում են երիտասարդության հարցերով և (կամ) իրականացնում են երիտասարդական աշխատանք Գյումրի քաղաքում կամ` ի շահ Գյումրի քաղաքի երիտասարդների:
4. **Երիտասարդական միավորում՝** երիտասարդության հարցերով զբաղվող և(կամ) երիտասարդական աշխատանք իրականացնող շահույթ չհետապնդող չգրանցված կազմակերպությունները և ոչ ֆորմալ խմբերը՝ ներառյալ աշակերտական և ուսանողական կառույցները և խորհուրդները, կրոնական երիտասարդական կազմակերպություններն ու

միությունները, որոնք գործունեություն են իրականացնում Գյումրի քաղաքում կամ ի շահ Գյումրի քաղաքի երիտասարդների:

1. **Երիտասարդական աշխատող՝** իրենց գործունեությունը Գյումրի քաղաքում կամ ի շահ Գյումրի քաղաքի երիտասարդների իրականացնող երիտասարդական աշխատողները (համաձայն՝ Հայաստանի Հանրապետության կառավարության 24 դեկտեմբերի 2015 թվականի N 56 արձանագրային որոշմամբ տրված սահմանման):

# ՀԱՅԵՑԱԿԱՐԳԻ ԳՈՐԾՈՂՈՒԹՅԱՆ ԺԱՄԿԵՏԸ

1. Հաշվի առնելով համայնքի զարգացման ծրագրերի մշակման պարբերականությունը, երիտասարդական աշխատանքի և երիտասարդական քաղաքականության առանձնահատկությունները, կարգավորման ենթակա հարաբերությունների իներցիոն բնույթն ու ինստիտուցիոնալիզացման հրամայականը, ինչպես նաև իրականացվող միջոցառումների և ծրագրերի կայունության և շարունակականության ապահովման անհրաժեշտությունը՝ սույն Հայեցակարգով նախատեսված Գյումրու երիտասարդական քաղաքականության հիմնական ուղղությունները վերաբերում են 2020-ից մինչև 2029 թվականն (ներառյալ) ընկած ժամանակահատվածին:

# ԳՅՈՒՄՐՈՒ ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ ՆՊԱՏԱԿԸ ԵՎ ԽՆԴԻՐՆԵՐԸ

1. Գյումրու երիտասարդական քաղաքականության նպատակն է համայնքի երիտասարդության ներուժի իրացման և զարգացման, երիտասարդական մասնակցության խթանման համար բարենպաստ սոցիալ-տնտեսական, իրավաքաղաքական, հոգևոր-մշակութային պայմանների ստեղծումը՝ երիտասարդական պետական քաղաքականության հետ զուգահեռ և փոխկապակցված, որն ուղղված է Գյումրի համայնքի զարգացմանը և հզորացմանը:
2. Գյումրու երիտասարդական քաղաքականության խնդիրներն են**.**
3. Գյումրու երիտասարդական քաղաքականության հայեցակարգի ճանաչելիության ապահովումը բոլոր մակարդակներում և բոլոր դերակատարների կողմից, Գյումրու երիտասարդների շրջանում համայնքի երիտասարդական քաղաքականության վերաբերյալ իրազեկվածության մակարդակի բարձրացումը,
4. Գյումրու երիտասարդական քաղաքականության մշակման, իրականացման և վերահսկման գործընթացում երիտասարդների մասնակցության խթանումը,
5. Գյումրու երիտասարդական քաղաքականության և երիտասարդական պետական քաղաքականության փոխկապակցվածության և փոխլրացման ապահովումը՝ առաջնային համարելով համայնքի երիտասարդների խնդիրների և կարիքների առանձնահատկությունները,
6. Գյումրու երիտասարդների սոցիալական, մշակութային, հոգևոր, ֆիզիկական և կրթական զարգացմանը նպաստող իրավական հենքի և ենթակառուցվածքների ապահովումը, գործողությունների և նախաձեռությունների իրականացման համար համայնքի աջակցության տրամադրումը,
7. Գյումրիում երիտասարդական ոլորտի շարունակական զարգացման խթանումը՝ երիտասարդական աշխատանքի որակի բարելավման և տեղական երիտասարդական

քաղաքականության փաստարկվածության, կայունության և շարունակականության ապահովման միջոցով:

# ԳՅՈՒՄՐՈՒ ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ ՍԿԶԲՈՒՆՔՆԵՐԸ

1. Գյուրմրու երիտասարդական քաղաքականությունը մշակվում, իրականացվում և հիմնվում է հետևյալ հիմնարար սկզբունքների վրա՝

1. մասնակցայնություն,
2. հավասարություն,
3. հրապարակայնություն,
4. հաշվետվողականություն,
5. ՏԻՄ-ՔՀԿ գործընկերություն,
6. հայունություն,
7. տեղայնացում, բաշխվածություն,
8. քաղաքական չեզոքություն:

# ԳՅՈՒՄՐՈՒ ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ

1. Հայեցակարգը մշակվել է՝ հիմնվելով Հայաստանի Հանրապետության երիտասարդական պետական քաղաքականության հայեցակարգի, 2015 թվականի Գյումրու երիտասարդության իրավիճակի վերլուծության և Գյումրիում 2016 թվականին անցկացված հանրային կարծիքի որակական ուսումնասիրության և Գյումրիում 2019 թվականին անցկացված հանրային քննարկումների արդյունքների վրա:
2. Գյումրու երիտասարդական քաղաքականության 2020-2029 թթ. հիմնական ուղղություններն են՝
3. երիտասարդական աշխատանք և երիտասարդական քաղաքականություն,
4. երիտասարդների իրազեկում և մասնակցություն,
5. շարունակական և ոչ ֆորմալ կրթություն,
6. երիտասարդների զբաղվածություն և ձեռներեցություն,
7. առողջ ապրելակերպ,
8. երիտասարդների ժամանց:

# ՔԱՂԱՔԱԿԱՆՈՒԹՅԱՆ ԻՐԱԿԱՆԱՑՄԱՆ ՄԵԽԱՆԻԶՄՆԵՐԸ

1. Գյումրու երիտասարդական քաղաքականության արդյունավետ, համակարգված, վերահսկելի իրականացումը կարող է երաշխավորվել կոնկրետ խնդիրների չափելի և իրատեսական լուծումներ ապահովող գործողությունների ծրագրի միջոցով:
2. Սույն Հայեցակարգի հիման վրա պետք է մշակվեն Գյումրու երիտասարդական քաղաքականության իրականացմանը միտված հնգամյա ռազմավարություններ՝ իրենց անբաժանելի մասը կազմող գործողությունների ծրագրերով:
3. Գյումրու երիտասարդական քաղաքականության ռազմավարության գործողությունների ծրագիրը յուրաքանչյուր առանձին գործողության համար նախատեսում է իրականացման պատասխանատուներ, ժամկետներ և ցուցիչներ (արդյունքներ): Ընդ որում, գործողություններից որոշների պարբերական իրականացումը հնարավորություն կտա ապահովել ռազմավարության կայունությունը և խնդիրների լուծման տրամաբանական հաջորդականությունը:
4. Ռազմավարությամբ սահմանված նպատակներին հասնելու և բարձրացված խնդիրները ժամանակի ընթացքում արդյունավետ լուծելու համար Գործողությունների ծրագրում կարող են կատարվել փոփոխություններ, որոնք մինչև հաստատման ներկայացնելը պետք է դրվեն հանրային քննարկման:
5. Գործողությունների ֆինանսավորման աղբյուրներն են՝ համայնքային բյուջեի միջոցները, պետական բյուջեի հատկացումները, դոնոր կազմակերպությունների հատկացումները, նվիրատվությունները և օրենքով չարգելված աղբյուրներից ստացված այլ նյութական միջոցները:
6. Երիտասարդական քաղաքականության իրականացման գործում խրախուսվում և կարևորություն է տրվում երիտասարդների կամավորական աշխատանքին: Կամավորությունը պետք է դրվատվի և բարձրաձայնվի, ինչը կապահովի համայնքային ու հանրային կյանքի գործընթացներին երիտասարդների ներգրավվածության մակարդակի բարձրացումը:
7. Երիտասարդական քաղաքականության համակարգված իրականացման համար պետք է ստեղծվեն համաղեկավարման մարմիններ (սույն փաստաթղթում՝ Համակարգող խորհուրդ կամ խորհուրդ), որը պետք է ունենա քաղաքականության մասնակիցների (դերակատարների) հավասարակշռված ներկայացվածություն:
8. Հաշվի առնելով երիտասարդական քաղաքականության համակարգման գործընթացը մասնակցային ժողովրդավարության սկզբունքներին հավատարիմ իրականացնելու սույն Հայեցակարգի սկզբունքը՝ անհրաժեշտ է, որ Համակարգող խորհուրդը ձևավորվի ավագանու որոշմամբ և գործի համայնքի ավագանուն առընթեր:
9. Խորհրդի կազմում պետք է ընդգրկվեն երիտասարդական կազմակերպությունների ներկայացուցիչներ, ավագանու անդամներ, ոչ ֆորմալ երիտասարդական խմբերի ներկայացուցիչներ (ընդ որում, պետք է ապահովվի հաշմանդամության հարցերով զբաղվող քաղաքացիական հասարակության ներկայացուցիչների մասնակցությունը): Խորհուրդը գործում է հինգ տարի ժամկետով:
10. Խորհրդի անդամները կարող են փոփոխվել, սակայն քաղաքականության մասնակիցների հավասարակշռված համամասնությունը չպետք է խախտվի:
11. Խորհրդի կանոնակարգը, անդամների թիվն ու անվանակազմը հաստատվում են ավագանու որոշմամբ:
12. Խորհրդի գործունեության կազմակերպական, տեխնիկական, աշխատանքային աջակցությունն իրականացվում է Գյումրու համայնքապետարանի կողմից:
13. Խորհրդի հանդիպումները տեղի են ունենում տարին առնվազն չորս անգամ:
14. Խորհուրդը հաստատում է իր աշխատակարգը և իր գործունեությունն իրականացնում է հրապարակային՝ իր գործունեության վերաբերյալ տեղեկատվությունը կանոնավոր կերպով

հանրայնացնելով համայնքապետարանի պաշտոնական կայքում՝ խորհրդին հատկացված հատուկ բաժնում:

1. Խորհուրդը վերահսկում է սույն Հայեցակարգի, Գյումրու երիտասարդական քաղաքականության ռազմավարության, Գործողությունների ծրագրի իրականացումը և տարեկան առնվազն երկու անգամ՝ կիսամյակային կտրվածքով, ներկայացնում (հրապարակում) է գնահատման հաշվետվություն գործողությունների կատարման ընթացքի վերաբերյալ: Հաշվետվությունները ներկայացվում են ավագանուն, ինչպես նաև պարտադիր կերպով դարձվում են հանրային քննարկման առարկա:
2. Հաշվետվությունների քննարկման արդյունքում ներկայացված առաջարկությունները պարտադիր քննարկման առարկա են դարձվում ավագանու և Խորհրդի նիստերում:
3. Ոլորտի կազմակերպությունների կողմից կարող է իրականացվել Գործողությունների ծրագրի կատարման այլընտրանքային (անկախ) վերահսկողություն, ինչպես նաև խրախուսվում է այլընտրանքային հաշվետվությունների կազմումն ու հրապարակումը:

# ԳՅՈՒՄՐՈՒ ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ ԻՐԱԿԱՆԱՑՄԱՆ ՄՇՏԱԴԻՏԱՐԿՈՒՄՆ ՈՒ ԳՆԱՀԱՏՈՒՄԸ

1. Գյումրու երիտասարդական քաղաքականության իրականացումը, մշտադիտարկումն ու գնահատումն իրականացվում են հենվելով սույն Հայեցակարգի հիմնական սկզբունքների վրա՝ ապահովելու Հայեցակարգով սահմանված խնդիրների լուծման ու հիմնական ուղղությունների իրականացմանն ուղղված միջոցառումների արդյունավետության գնահատումը: Մշտադիտարկման և գնահատման համար պատասխանատու մարմնի լիազորությունների շրջանակը և աշխատանքային ընթացակարգերը ամրագրվում են Գյումրու երիտասարդական քաղաքականության ռազմավարության մեջ: